钦定古今图书集成/明伦汇编/氏族典/第138卷 > 《廖用贤尚友录》 > 殷正茂
## 钦定古今图书集成/明伦汇编/氏族典/第138卷 > 《廖用贤尚友录》 > 殷正茂

按《明外史殷正茂传》：“正茂，字养实，歙人。嘉靖二十六
年进士。由行人选兵科给事中，历广西、云南、湖广兵
备副使，迁江西按察使。隆庆初，古田獞韦银豹、黄朝
猛反，提督侍郎吴桂芳遣典史廖元招降之，而银豹
数反复。三年，廷议大征，擢正茂右佥都御史，巡抚广
西。正茂调土、汉兵十四万，令总兵俞大猷将之，连克”
东山、凤凰寨。廖元诱獞人斩朝猛，银豹穷令其党，阴
斩貌类己者以献。捷闻，进兵部右侍郎，巡抚如故。未
几，佥事金柱捕得银豹，正茂因自劾，置不问。寻代，迁
提督两广军务，群盗尽平。以功累加兵部尚书兼右
副都御史。万历三年召为南京户部尚书。明年改北
部。疏请节用，又谏止采买珠宝。而张居正以正茂所
馈鹅罽转奉慈宁太后为坐褥。李幼孜与争宠，嗾言
官詹沂等劾之。遂屡引疾。六年，致仕归。久之，起南京
刑部尚书。居正卒之明年，御史张应诏言“正茂以金
盘二，植珊瑚其中，高三尺许，赂居正，复取金珠、翡翠、
象牙馈冯保及居正家人游七。”正茂疏辨请告，许之。
二十年卒。